ANC gaan nie 'bykomende koste' van Zim-vlug betaal | Maroela Media
Die ANC se studiegroep oor verdediging het die DA se beroep verwerp dat hy die bykomende koste vir die omstrede vlug na Zimbabwe moet betaal.
Die studiegroep het gesê hy verwerp die beroep aangesien die vliegtuig in elk geval op pad was na Zimbabwe. "Die reis was reeds geskeduleer, ongeag of die ANC-afvaardiging aan boord was of nie. Die vliegtuig was op pad vir die ministers se bilaterale vergadering," het Pemmy Majodina, hoofsweep van die ANC, gesê.
Volgens die studiegroep het die ANC-afvaardiging "belangrike werk gedoen ter ondersteuning van menseregte". Die ANC-afvaardiging het met 'n Falcon 900-straler gevlieg wat vir die vervoer van BBP's gebruik word.
Nosiviwe Mapisa-Nqakula, minister van verdediging en millitêre veterane, het Vrydagaand aan die studiegroep verslag gedoen oor haar onlangse omstrede amptelike besoek aan Zimbabwe. Die minister het toestemming gehad om na Zimbabwe te vlieg en met haar eweknie te vergader, maar 'n senior ANC-afvaardiging het saam met die minister op 'n straler van die lugmag na Harare gevlieg om met die regerende Zanu-PF te vergader.
'n Herrie het hieroor losgebars en pres. Cyril Ramaphosa het Mapisa-Nqakula 48 uur tyd gegee om 'n gedetailleerde verslag aan hom te gee oor die reis. Die ANC het kort hierna erken hy het 'n fout gemaak en onderneem om tot die koste van die vlug by te dra.
Majodina het bevestig dat die openbare beskermer nou die minister se besoek aan Harare ondersoek en dat haar kantoor sy samewerking gee.
Die minister van verdediging, Nosiviwe Mapisa-Nqakula. (Argieffoto: GCIS)
Kobus Marais, DA-woordvoerder oor verdediging, gaan egter die speaker van die Nasionale Vergadering versoek om 'n dringende buitengewone vergadering van die portefeuljekomitee oor verdediging en militêre veterane te skeduleer.
Volgens Marais moet verteenwoordigers van die weermag, rekenmeesters van die departement van verdediging en sy finansiële hoof en verteenwoordigers van die nasionale tesourie by die vergadering wees om die bedrag te bepaal wat die ANC moet terugbetaal vir die gebruik van die lugmagstraler.
"Die terugbetaling van die geld onthef die ANC egter nie van die misdadigheid van hul optrede nie. Die realiteit is dat die minister en die ANC-afvaardiging skaamteloos staatshulpbronne misbruik en die land se nasionale veiligheid moontlik in gedrang gestel het."
Die DA het strafregtelike klagte teen die ANC-afvaardiging aanhangig gemaak vir hul misbruik van 'n staatsvliegtuig sowel as die verontagsaming van die Covid-19-regulasies.
Marais het intussen ook 'n beroep op Suid-Afrikaners gedoen om die brief te onderteken wat hy aan Ramaphosa gaan stuur. In die brief versoek hy dat Ramaphosa stappe doen teen die minister en ANC-lede wat op die vlug was.
"Terwyl gewone Suid-Afrikaners moet sukkel om die Covid-19-pandemie en die ANC se korrupsie en gevoelloosheid te oorleef, lei die ANC-regering 'n ver verwyderde lewe in 'n utopie waar 'n ander stel reëls geld."
Was "reeds" geskeduleer… So inperking beteken nie veel nie? Die ANC is verhewe bo die wet? Die res van die land word opgesluit, maar die ANC kan maak nes hulle wil? So waar is hulle in kwarantyn? (Dit was gedoen steeds in vlak 2 waar geen buitelandse reise toegelaat is nie?) Waar is die bewys dat hulle wel die verpligte 10 dae in kwarantyn was? Skaam jou ANC!
Ongelukkig kan ek net dink wat ek wil, maar nie sê wat ek wil nie.
"Belangrike werk ter ondersteuning van menseregte" die ANC het dan mos gesê daar is geen humanitere en ander probleme in Zim nie. So watse belangrike werk het hulle gaan doen?
Enigiemand verbaas dat anc bo alle wette verhewe is en net vir hulself omgee???
nou weet ons waar kom al die moeilikheid vandaan, het nog altyd gedink iewers en iemand se hulle wat om te doen, maar te onnossel om te besef ons reeds in 2de zim????????????????????????????????????????????